Toerisme bedryf se kommer aangespreek - Tourism - Erongo
Sunday, September 27th, 2020 10:47:56
'n Aanlynpetisie pleit vir die opheffing van Covid-19-inperkings ten goede van die toerisme bedryf.
Romeo Muyunda; Ministerie van die omgewing; "…die virus is 'n werklikheid, maar die sektor se kommer is geldig."
As deel van die Swakop Unites-veldtog is 'n aantal geboue op Swakopmund Saterdag­aand rooi belig. Hiermee wou inwoners die boodskap deel dat dié kusdorp lamgelê word deur die impak van die inperkings­maatreëls om die verdere verspreiding van Covid-19 hok te slaan. Dit het egter ook ten doel om same­horigheid en veerkragtigheid onder die inwoners uit te beeld. Foto Erwin Leuschner
Besighede in die toerisme bedryf bevind hulself in 'n penarie sedert die sluiting van die land se grense vir toeriste weens Covid-19.
'n Inwoner van Swakopmund, Christina Synott, het egter besluit genoeg is genoeg. Sy het 'n aanlynpetisie begin wat daarop aandring dat Covid-19-inperkings opgehef word en dat Swakopmund vir toerisme moet heropen om dit van 'n "'n gewisse ondergang" te red.
Teen verlede week was daar reeds 270 mense wat die elektroniese petisie geteken het.
"Ons waardeer julle sorge vir ons gesondheid en dat julle ons teen Covid-19 wil beskerm, maar die industrie versmoor en ons kan nie langer oorleef sonder 'n inkomste nie," voer Synott aan in 'n brief wat aan Erongo se goewerneur, Neville Andre, gerig is.
Sy het bygevoeg dat talle besighede reeds gedwing is om af te skaal of besig is om ten gronde te gaan weens Covid-19-inperkings. "Laat ons ten minste toe om plaaslike toeriste in te kry as ons nie internasionale besoekers kan ontvang nie," skryf Synott.
Andre het op Synott se skrewe gereageer en haar na die ministerie van die omgewing verwys.
Die ministerie se woordvoerder, Romeo Muyunda, het egter gesê hy dra nie kennis van enige petisie nie. "Ek is nie seker of ons die petisie amptelik ontvang het nie. Indien ons dit ontvang, sal ons daarna kyk en die voorwaardes opweeg."
Muyunda het ook gesê hy simpatiseer met die bedryf en die situasie waarin dit tans is.
Hy het egter beklemtoon dat die ministerie nie hande gevou sit terwyl Jan Alleman swaarkry nie.
"Daar is reeds maatreels getref vir die sektor en die ministerie het met belanghebbendes bespreek oor hoe die plaaslike toerisme bedryf op 'n veilige manier oopgestel kan word," sê hy.
Hy vra egter dat die bedryf vasbyt. "Ek sou die sektor aanraai om net nog 'n bietjie geduld te hê."
Muyunda verduidelik dat planne reeds opgestel is.
"Natuurlik wil ons graag toerisme oop sien. Ons het aanbevelings aan die regering gemaak. Dit is nou uit ons hande, maar ons hoop dat ons 'n balans kan vind. Die virus is 'n werklikheid, maar die sektor se kommer is ook geldig."
Die ministerie het tot op hede geen tydsberaming vir die implimentering van hul voorstelle gegee nie, het Muyunda bygevoeg.
Plan vir toerisme
'n Plan om 'n doelgerigte herlewingsinisiatief vir internasionale toerisme in samewerking met lede van die bedryf te voer, is op koers.
Die regering was aanvanklik van plan om die inisiatief op 15 Julie 2020 te loods. President Geingob het verlede week gesê die inisiatief is na 'n lang konsultasieproses goedgekeur en teen gister (3 Augustus) sou afskop.
Besonderhede rakende die voorwaardes van die plan moes nog afgehandel word deur 'n nasionale taakspan wat saamgestel sal word deur die verantwoordelike minister en verteenwoordigers van die sektor en sleutelinstellings.
"Die modaliteite is noukeurig onderhandel en daar is ooreengekom om die toerisme sektor te stimuleer en openbare gesondheid te beskerm. Deurlopende beoordelings sal gedoen word wat die voorbereidings vir die heropening van toegangspunte in fase 5 sal inlig en versterk," het die president gesê.
Aanduidings is dat toeriste nie aan 'n verpligte kwarantyn onderworpe sal wees nie. Daar sal egter van hulle verwag word om vir 'n tydperk van 7 dae by hul eerste bestemming in die land te bly.
"'n Toets sal in hierdie tydperk afgelê word en toeriste sal toegelaat word om op die sewende dag met hul vakansie voort te gaan, mits die toetsuitslag negatief is," het die president gesê.